Malherbe, Johanna Francina (2014-12)
AFRIKAANSE OPSOMMING: Hierdie studie het ten doel om die rol wat 19de-eeuse fotografie kan vervul in die rekonstruksie van 'n era en in die bewaring van kultuurgoedere vir die 21ste eeu, aan te spreek. Die fotoversameling van William Roe van Graaff-Reinet word as voorbeeld gebruik. Die ontstaan en ontwikkeling van Graaff-Reinet word as agtergrond behandel en belangrike gebeurtenisse soos onder meer Die Groot Trek, die koms van die spoorlyn, die Anglo- Boereoorlog, die Eerste Wêreldoorlog en die Groot Griep word uitgewys. Aspekte soos opvoeding, kerke, die biblioteek en hospitaal is aanvullend bestudeer om 'n volledige beeld van Graaff-Reinet daar te stel. 'n Oorsig oor die ontwikkeling van fotografie dek verskeie vroeë fotoprosesse soos die daguerreoproses, Talbot se papiernegatief, die calotipe-fotoproses en die gewilde carte-devisite- foto's. Fotografie in Suid-Afrika word bespreek met spesifieke verwysing na die eerste fotograwe wat in die land werksaam was. Daar word verwys na die invloed wat belangrike gebeurtenisse soos die ontdekking van diamante en goud, asook die Anglo-Boereoorlog, op fotografie in Suid-Afrika gehad het. Die ondersoek na William Roe as mens sowel as sy nalatenskap as fotograaf vorm 'n belangrike onderdeel van die studie. Die Victoriaanse era word bespreek aangesien dit die tydperk was waarin Roe geleef en gewerk het, en dus 'n vormende invloed op sy werk gehad het. 'n Oorsig oor die Victoriaanse era in Engeland word gevolg deur 'n beskouing van dié era in Suid-Afrika. Die stormloop na die diamantvelde, taalkwessies en heersende modeneigings word uitgewys. Baie van die modeneigings word tydens die ontleding van die kultuurverskynsels op die Roe-foto's opgemerk en bespreek. Die foto's vir die ontleding van kultuurverskynsels is in kategorieë ingedeel. Die argitektuur en historiese agtergrond van kerke en openbare geboue word bespreek. Straat- en dorpsbeelde dui die ontwikkeling van en bedrywighede op die dorp aan. Kleredragfoto's bied 'n rekonstruksie van die modes van die Victoriaanse era terwyl die foto's van openbare geleenthede soos sportbyeenkomste, feesvieringe, toneelopvoerings asook 'n samekoms tydens die Anglo-Boereoorlog die sosiale lewe van die inwoners van die dorp aandui. Die rol van die menslike geheue in kultuurgeskiedskrywing word vergelyk met die rol van foto's as "geheue". Terselfdertyd word die vermoë van foto's om nie net fisiese kultuur te weerspieël nie, maar ook abstrakte konsepte te verteenwoordig, behandel. Die aanwending van hierdie eienskappe van fotografie in kultuurbewaring is 'n uitdaging vir bewaringskundiges van die 21ste eeu.
Please refer to this item in SUNScholar by using the following persistent URL: http://hdl.handle.net/10019.1/95870